รัฐวิสาหกิจนำส่งรายได้ทะลุเป้า 2,500 ล้านบาท
โพสต์ทูเดย์-สคร.เผยรายได้นำส่งเดือน ธ.ค. 2552 รัฐวิสาหกิจนำส่งรายได้เข้ารัฐ 2,584.97 ล้านบาท สูงกว่าที่ตั้งไว้ 289.40 ล้านบาท
12 ม.ค. 2553

โพสต์ทูเดย์-สคร.เผยรายได้นำส่งเดือน ธ.ค. 2552 รัฐวิสาหกิจนำส่งรายได้เข้ารัฐ 2,584.97 ล้านบาท สูงกว่าที่ตั้งไว้ 289.40 ล้านบาท 
นายกุลิศ สมบัติศิริ รองผู้อำนวยการ และโฆษกสำนักงานคณะกรรมการนโยบายรัฐวิสาหกิจ(สคร.) เปิดเผยถึง ผลการนำส่งรายได้รัฐวิสาหกิจประจำเดือนธันวาคม 2552 ว่า รัฐวิสาหกิจสามารถนำส่งรายได้เข้ารัฐเป็นจำนวน 2,584.97 ล้านบาท จากเป้าที่ตั้งไว้จำนวน 2,295.57 ล้านบาท ซึ่งสูงกว่าที่ประมาณการ 289.40 ล้านบาท 
สำหรับรัฐวิสาหกิจที่นำส่งรายได้เข้ารัฐประจำเดือนธันวาคม 2552 ได้แก่ สำนักงานสลากกินแบ่งรัฐบาล 1,538.46 ล้านบาท การไฟฟ้าส่วนภูมิภาค (กฟภ.) 530   ล้านบาท การทางพิเศษแห่งประเทศไทย (กทพ.) 304 ล้านบาท การประปาส่วนภูมิภาค (กปภ.) 200 ล้านบาท องค์การส่งเสริมกิจการโคนมแห่งประเทศไทย (อสค.) 10 ล้านบาท บรรษัทตลาดรองสินเชื่อที่อยู่อาศัย (บตท.) 1.31 ล้านบาท และกิจการที่กระทรวงการคลังถือหุ้นต่ำกว่า 50% คือ บริษัท เอ็น ซี ซี แมนเนจเม้นท์ &amp; ดิเวลลอปเม้นท์ จำกัด 1.2 ล้านบาท 
ส่วนการนำส่งรายได้แผ่นดินของรัฐวิสาหกิจ ตั้งแต่เดือน ต.ค. – ธ.ค. 2552 รัฐวิสาหกิจสามารถนำส่งเงินรายได้เข้าคลังทั้งสิ้น 21,174.50 ล้านบาท สูงกว่าเป้าที่ประมาณการไว้ 43.90 ล้านบาท จากเป้า 21,130.60 ล้านบาท